VENDIM
Nr. 157, datë 17.7.2025

MBI DHËNIEN E AUTORIZIMIT PËR VENDOSJEN E KUOTAVE TË SHOQËRISË “SLR ALBANIA” SHPK SI MJET PËR GARANTIMIN E DETYRIMIT NDAJ TË TRETËVE

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; neneve 9, pika 8, dhe 10,  të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 17.7.2025, mbasi shqyrtoi relacionin me nr. 1579/5 prot., datë 11.7.2025, të Drejtorisë së Licencimit dhe Autorizimeve, “Mbi kërkesën e shoqërisë ‘SLR Albania’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,
Konstatoi se:
- Për qëllime të shqyrtimit të kërkesës për dhënien e autorizimit për shoqërinë “SLR Albania” sh.p.k., është ndjekur procedura dhe është analizuar dokumentacioni si vijon:
1. Kërkesa për marrjen e autorizimit
- Shoqëria me shkresën e protokolluar në ERE me nr. 1579/2 prot., datë 5.6.2025, ka depozituar kërkesën për vendosjen e kuotave të saj, si mjet për garantimin e përmbushjes së detyrimit ndaj Bankës OTP Albania sh.a.
2. Shqyrtimi i kërkesës dhe kërkesa për dokumentacion plotësues
- Shoqëria “SLR Albania” sh.p.k. është licencuar në veprimtarinë e prodhimit të energjisë elektrike me vendimin e Bordit të ERE-s nr. 262, datë 2.12.2024 për centralin fotovoltaik me kapacitet 2 mw, në zonën e fshatit Grykë, Njësia Administrative Topojë, Bashkia Fier, qarku Fier.
- Shoqëria me shkresën e protokolluar në ERE me nr. 1579 prot., datë 22.4.2025, ka depozituar në ERE vetëm kërkesën për barrësimin e kuotave dhe aseteve të shoqërisë për financimin me një kredi në favor të Bankës OTP Albania, në vlerën 847,730 euro.
- ERE, me shkresën nr. 1579/1 prot., datë 30.4.2025, i ka bërë me dije shoqërisë se shprehet për asete në vlerë më të madhe se 150,000,000 lekë dhe jep autorizim për barrësimin e kuotave që rrjedhin nga Kontrata të nënshkruara mbas momentit që subjekti ka përfituar statusin e të licencuarit nga ERE, ndaj nëse subjekti i plotëson këto kushte, atëherë të depozitojë dokumentacionin sipas rregulloreve respektive.
- Shoqëria me shkresën nr. 1579/2 prot., datë 5.6.2025 ka saktësuar kërkesën për aplikimin për vendosjen e kuotave të saj si mjet (barrë siguruese) për garantimin e përmbushjes së detyrimit ndaj “OTP Bank Albania” sh.a. Si e tillë, aplikimi në lidhje me këtë procedurë do të konsiderohet duke nisur nga data 5.6.2025.
- Në vijim të shqyrtimit të dokumentacionit të depozituar, ERE, me shkresën nr. 1579/3 prot., datë 20.6.2025, iu drejtua shoqërisë, me kërkesën për depozitimin e dokumentacionit i cili është konstatuar si i munguar/plotësuar pjesërisht.
- Së fundi, shoqëria me shkresën e protokolluar në ERE me nr. 1579/4 prot., datë 4.7.2025, depozitoi sa kërkuar, duke plotësuar tërësisht dokumentacionin e kërkuar për aplikim.
3. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “SLR Albania” sh.p.k., rezulton se është dorëzuar dokumentacioni në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:
- Neni 5, pika 2 - kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.
Plotësimi i kërkesave të nenit 5:
- Neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike.
- Neni 5, pika 5 – shoqëria ka bërë me dije se nuk ka ndonjë kërkesë mbi kufizimin për publikimin e dokumentacionit të depozituar.
4. Plotësimi i kërkesës sipas nenit 8:
- Pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave.
- Pika 2 - janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjet përkatëse dhe dokumentacioni tjetër shtetëror si më poshtë vijon: 
- germa “a” - ekstrakti historik i regjistrit tregtar: Shoqëria ka depozituar në ERE ekstraktin historik të regjistrit tregtar të saj, të vulosur elektronikisht nga QKB-ja më datë 2.7.2025.
- germa “b” - vendimi i organeve drejtuese: Është depozituar vendimi i Asamblesë së Ortakut të Vetëm të shoqërisë “SLR Albania” sh.p.k., që miraton vendosjen e barrës siguruese mbi kuotat.
- germa “c” – janë depozituar marrëveshjet përkatëse.
- germa “d” – kjo pikë e rregullores është e plotësuar.
- germa “e” – nuk ka një vendim të formës së prerë për vendosjen e kuotave/aksioneve të shoqërisë. 
- Pika 3 – shoqëria ka shlyer të gjitha detyrimet financiare ndaj ERE-s.
5. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “SLR Albania” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja e huas dhe marrëveshja siguruese janë nënshkruar me banka vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.
- Në referencë të nenit 9, pika 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit”, miratuar me vendimin nr. 235, datë 26.11.2022, shoqëria është e detyruar të dorëzojë në ERE ekstraktin historik të regjistrit tregtar brenda 10 (dhjetë) ditëve nga momenti i reflektimit të vendosjes së kolateralit mbi kuotat e saj.
- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.
Për gjithë sa më sipër, Bordi i ERE-s 
VENDOSI:

1. Dhënien e autorizimit të ERE-s për vendosjen e kuotave të shoqërisë “SLR Albania” sh.p.k. si mjet për garantimin e përmbushjes së detyrimit ndaj “Banka OTP Albania” sh.a. (sipas kontratës së kredisë dhe marrëveshjes siguruese datë 16.4.2025).
[bookmark: _GoBack]2. Dhënia e autorizimit nga ERE sipas përcaktimeve të pikës 1 të këtij vendimi nuk e çliron shoqërinë “SLR Albania” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.
3. Shoqëria “SLR Albania” sh.p.k. duhet të depozitojë në ERE ekstraktin historik të regjistrit tregtar brenda 10 (dhjetë) ditëve nga reflektimi në të i vendosjes së kolateralit mbi kuotat e saj. 
4. Shoqëria “SLR Albania” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.
5. Ky vendim është objekt rishikimi nga ERE.
6. Drejtoria e Licencimit dhe Autorizimeve të njoftojë shoqërinë “SLR Albania” sh.p.k. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.  
Ky vendim botohet në Fletoren Zyrtare.

KRYETAR
Petrit Ahmeti

